Muňko, Dušan, poslanec NR SR (2010-10-13):
Vážený pán podpredseda parlamentu, vážené dámy, vážení páni, vážený pán podpredseda vlády, pri programovom vyhlásení vlády som už povedal, že sociálny systém alebo Sociálna poisťovňa je v rozklade a treba spraviť zásadné zmeny, pokiaľ sa týka nastavenia zákona č. 461/2003 Z. z. a zákona č. 43/2004 Z. z. Čakal som od vlády a, samozrejme, aj od ministra práce, sociálnych vecí a rodiny, že pripraví serióznu záležitosť po rozdaní materiálov, ktoré som rozdal v sociálnom výbore. Ale dal som aj legislatívne zmeny, ktoré pripravila Sociálna poisťovňa, pracovníci Sociálnej poisťovne. Dal som materiály, ktoré vystihovali, v akom stave je dôchodkový systém v Slovenskej republike. A len to odkladáme, tak ako to odkladáme 6 rokov, resp. odvtedy, odkedy platí, od roku 2004. A k tomu, čo tu povedal pán Kaník, pokiaľ sa týka zákona č. 461/2003 Z. z., ktorý prišiel, keď sa končilo so zákonom 100/1988 Zb. Nemôžeme hovoriť to, čo tu povedal včera aj pán podpredseda Mikloš, pretože Sociálnu poisťovňu nemal vo verejných financiách, mal výnimku na ne. Sociálna poisťovňa pri jestvujúcom zákone prakticky je len dôchodkový fond. Do roku 2015 bude potrebovať okolo 13,6 mld. Čiže tým, že si k tejto veci nesadneme a nehľadáme spoločnú reč, postihujeme rodičov, starých rodičov, postihujeme každého, kto bude poberať dôchodok. Valorizácia. Môžeme o nej diskutovať. Ale keď zoberieme, že 25 % ľudí pod životným minimom a 39 % má nižší dôchodok, ako je minimálna mzda, 99 % ľudí má nižší dôchodok, ako je priemerná mzda, pokiaľ nespravíme systémové kroky, ktoré som navrhoval a ktoré som do materiálu dal, a poprosil by som predsedu výboru, aby zaujal stanovisko, či to už bude na Koaličnej rade alebo iná dohoda, treba zásadne riešiť veci. Nie je to predsa únosné a možné. Nemajte mi to za zlé. Ja som nechcel robiť tu, keď príde podpredseda vlády a minister práce najprv s 2. pilierom, potom s nemocenským, potom jednu vec za druhou. A vždy sa nájde vec, toto nie populárne, nie je pragmatické. A proste pani premiérka to zmení. V konečnej fáze minister financií ako odviedol teraz 2 mld., tak bude musieť odviesť ďalšie, ktoré odvedie zo štátnych aktív do Sociálnej poisťovne. Sociálna poisťovňa to odvedie do správcovských spoločností. A tie to odvedú na konzervatívny účet v bankách, pretože nikde inde to nemôžu použiť. Ja beriem aj to, čo tu povedal pán Matovič, ale aj ďalší. Ale ja čakám systémovú zmenu k zákonu č. 461/2003 Z. z., že príde systémová zmena. A nemôžeme sa tu hrať s číslami a s prepočtami, ktoré nemáme spravené. Pán podpredseda vlády ich nemá spravené, lebo keď išiel trebárs k rodičovským príplatkom, ktoré chcel zrušiť, a potom zrazu našiel, keď pani premiérka povedala, že to nejde, stretol sa s mamičkami, tak našiel 15 mil. znova v rozpočte. Sami sa blamujeme a sami vytvárame pred ľuďmi tú situáciu, ktorá dnes je z hľadiska dôchodkového systému. Je mi trápne to hovoriť, ale som o tom presvedčený. Či sú to ekonómovia z Prognostického ústavu Slovenskej akadémie vied alebo sú to ekonómovia z vysokej školy ekonomickej, každý, pokiaľ sa s niekým z nich bavím, tak systém dôchodkový uznáva. A nevedia pochopiť, prečo my sa v tejto snemovni nevieme dohodnúť a zaujať reálne stanovisko k dôchodkovému systému. Treba povedať otvorene, pán Kaník tu obhajuje veci, ktoré sú neobhájiteľné z jedného naprostého dôvodu. Tie výpočty mal zlé. A výpočty, ktoré boli, mal najlepšie, musím povedať, podpredseda vlády pán Ivan Mikloš, ktorý sa tiež mýli, pretože jednak idú silné populačné ročníky (narodení v rokoch 1947, 1948, 1949). A druhá vec je to, čo tu povedal aj pán Kaník, že dôchodcovia s nízkym dôchodkom vymierajú, pretože najnižšie dôchodky boli, samozrejme, od roku 1992. A 20 rokov pomaly je odvtedy. Čiže týchto už hlava z toho pomaly nebolí, ale bolí to, čo tu povedal pán Brocka, že priemerný vek žien je 78 aj niečo, priemerný vek mužov je 73 rokov. Čiže z toho sa dá vyrátať jedna vec. A všetky tieto čísla Sociálna poisťovňa má alebo sa dajú proste jednoducho dať dohromady. Pripravujem si vystúpenia a pozmeňujúce návrhy v druhom čítaní. Navrhujem, aby, čo tu povedala pani Vaľová, sa o tomto zákone proste nediskutovalo, aby sa pripravil zo serióznych analýz seriózny podklad, aj keď to bude zložité, pretože bude sa musieť raz siahnuť na to. Znova sa chytím pána Kaníka, že som za zásluhový 2. pilier. Ale nemôžu byť v zásluhovom alebo v 2. pilieri ľudia, ktorí si v živote nenašetria a v živote podľa toho zákona, tak ako je nastavený, nebudú mať, prakticky nedostanú nič. A zbytočne odvádzame finančné prostriedky, nie my, ale štát, zo štátnych aktív do Sociálnej poisťovne. Preto navrhujem to, čo tu navrhla pani Vaľová, aby sme skutočne prišli s reálnou hodnotou a proste zákonmi, či je to zákon č. 461/2003 Z. z. alebo zákon č. 43/2004 Z. z., ale aj ďalšie, ktoré proste ako-tak napravia krivdy alebo napravia veci, ktoré proste jednoducho sú, a napravili tie veci. Alebo ministerstvo financií na rok 2011 v rozpočte má 1,45 mld. (Reakcia z pléna.) alebo 1,445 mld. Nechytajte ma presne za slovo. Predpokladám, že tá suma bude vyššia, pretože kríza neskončila. A opatrenia, ktoré prijímajú sa, či ich prijíma Európska únia alebo Amerika, budú ďaleko tvrdšie. Čiže by som poprosil skutočne, aby sme sa zamysleli nad touto vecou. Ďakujem pekne.